Komisijos direktyva 2002/75/EB
2002 m. rugsėjo 2 d.
iš dalies keičianti Tarybos direktyvą 96/98/EB dėl laivų įrenginių
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 80 straipsnio 2 dalį,
atsižvelgdama į 1996 m. gruodžio 20 d. Tarybos direktyvą 96/98/EB dėl laivų įrenginių [1], su paskutiniais pakeitimais, padarytais Komisijos direktyva 2001/53/EB [2], ypač į jos 17 straipsnio pirmąją ir antrąją įtraukas,
kadangi:
(1) Tarptautinės konvencijos, įskaitant 1974 m. SOLAS konvenciją, ir bandymo standartai bei jų pakeitimai Direktyvoje 96/98/EB - tai galiojančios 2001 m. sausio 1 d. konvencijos ir standartai.
(2) SOLAS konvencijos ir kitų tarptautinių konvencijų pakeitimai bei nauji bandymo standartai įsigaliojo po 2001 m. sausio 1 d. arba įsigalios netrukus.
(3) Tais dokumentais buvo nustatytos laivuose montuotinų įrenginių naujos taisyklės.
(4) Direktyva 96/98/EB turėtų būti atitinkamai iš dalies pakeista.
(5) Šioje direktyvoje numatytos priemonės atitinka Tarybos direktyvos 93/75/EEB [3] 12 straipsniu įsteigto Komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 96/98/EB iš dalies keičiama taip:
1. 2 straipsnis iš dalies keičiamas taip:
C, d ir n punktuose data "2001 m. sausio 1 d." pakeičiama data "2002 m. liepos 1 d."
2. A priedas pakeičiamas šios direktyvos priedo tekstu.
2 straipsnis
Įrenginius, kurie A.1 priedo antraštėje "įrenginio pavadinimas" įrašyti kaip "naujas įrenginys" ir kurie iki 3 straipsnio 1 dalyje nurodytos datos buvo pagaminti pagal toliau nurodytos valstybės narės teritorijoje iki šios direktyvos priėmimo datos galiojusias tipo patvirtinimo procedūras, ir iki 3 straipsnio 1 dalyje nurodytos datos pagamintus bei turinčius ženklą A.1 priedo 4 ir 5 skirsniuose išvardytus įrenginius galima pateikti į rinką ir montuoti Bendrijos laive, kuriam sertifikatą pagal tarptautines konvencijas yra išdavusi valstybė narė arba jis išduotas jos vardu, dvejus metus nuo 3 straipsnio 1 dalyje nurodytos datos.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip per šešis mėnesius nuo šios direktyvos įsigaliojimo, įgyvendina šią direktyvą.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatas.
4 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
5 straipsnis
Ši direktyva skirta valstybėms narėms.
Priimta Briuselyje, 2002 m. rugsėjo 2 d.